At tzun cobox aj Jerusalén,
nin cyaltz:
—¿Nkꞌeraꞌtz peꞌ yi yajeꞌj yi na tzan joyleꞌn tan cweꞌn biyij?
Na je bin iꞌ na jilon tzoneꞌj.
Nin cyaꞌl nin jun yi nak nimsaj tib tan makleꞌn wutz.
Ja loꞌ cyocsaj yi eꞌ kabajxom yi iꞌ yi Cristo yi bixbaꞌnt tan tuleꞌn.
Poro quiꞌ loꞌ,
nkꞌeꞌtz iꞌ yi Cristo,
na elnak katxum tetz yi naꞌ nsiteꞌt yi yajeꞌj.
Poro yil tzꞌul tzaj Cristo,
cyaꞌl jun tzꞌel xtxum tetz yi naꞌ lsiteꞌt,
—cheꞌch tzun squibil quib.
Nicyꞌ yi na tzan Jesús tan chichusleꞌn wunak le templo,
nin yi beneꞌn tbital yi chiyolaꞌtz yi ncyal,
mas tcunin jeꞌn wiꞌ iꞌ tan yol.
Itzun taltz:
—¿Na ptzun el chitxumuꞌ tetz yi mbi ekaꞌn waꞌn nin naꞌ nchinsajeꞌt?
Quiꞌ.
Na yi in wetz nkꞌeꞌtz yi wajbil tuꞌk yi wuleꞌn tzoneꞌj,
poro ja chinsaj chakij tan jun yi mero bintzinin iꞌ.
Ej nin yi junaꞌtz,
qui cyajskeꞌnuꞌ wutz.
Poro yi in wetz,
wajskeꞌn wutz iꞌ,
na choꞌn nchinsaj te iꞌ,
—stzun iꞌ bantz scyetz.
Tan tuꞌ yi yol yi baj tlol,
nintzun kloꞌ octz cyaꞌn pres,
poro cyaꞌl nin jun nimsaj cꞌuꞌl tan stzꞌamleꞌn,
na ntaxk opon yi tiempil tan xtxꞌamxeꞌn iꞌ.
Poro at wiꞌnin eꞌ cyocsaj yi iꞌ yi Cristo,
nin cyal:
—Yi juneꞌj,
yaꞌstzun yi Cristo,
yi bixbaꞌnt tan Ryos.
Na iẍkaj nin tzunk tzꞌul junt tan ẍchajleꞌn eꞌchk milawr mas balaj swutz yi milawr yi na kil te yajeꞌj,
—cheꞌch tzun bantz.
Yi quibital yi eꞌ parisey,
scyuchꞌ yi eꞌ wiꞌtz paleꞌ yi na chitzan wunak tan takꞌleꞌn kꞌej Jesús,
beneꞌn tzun chichakol yi eꞌ aj ront cwent caꞌl Ryos tan beneꞌn kloꞌ quicyꞌal pres.
Chaꞌstzun te beneꞌn tlol yi yoleꞌj scyetz yi eꞌ contraꞌtz:
—Quil naꞌtij mas tiemp chixoꞌluꞌ,
na chimpakxok junt tir te yi jun yi nchinchakon tzaj.
Chocoponuꞌ tan injoyleꞌn,
poro quil chinjal cyanuꞌ,
na quiꞌc rmeril yil choponuꞌ kalel noponeꞌt wetz.
Cyoqueꞌn tzun cobox judiy tan jakleꞌn squibil quib:
—¿Naꞌ tzun beneꞌt iꞌ yi quiꞌt ljal kaꞌn?
¿Nka choꞌn tzun mben tan chichusleꞌn yi eꞌ katanum yi najlcheꞌ ẍchixoꞌl yi eꞌ awer nak?
Ej nin ¿mbi na elepont yi jun yolaꞌtz yi ntal iꞌ:
‘Chocoponuꞌ tan injoyleꞌn,
poro quil chinjal cyanuꞌ,
na quiꞌc rmeril yil choponuꞌ kalel noponeꞌt wetz’?
chij iꞌ ban sketz,
—cheꞌch.
Itzun bantz te yi wiꞌtzbil kꞌej te yi jun kꞌejaꞌtz yi na biꞌaj Scab Teꞌ,
yi kꞌejaꞌtz yi mas na cyakꞌ wunak kꞌej,
nintzun oc Jesús tan txoliꞌn.
Nin mast cunin jeꞌn wiꞌ tan yol,
itzun taltz:
—Alchok scyetz yi na quim tan saktziꞌ,
sajken sweꞌj nin swakꞌeꞌ tcꞌaꞌ.
Na alchok scyetz yil tocsaj yi inyol,
smulkꞌink jun chin aꞌ tetz talmaꞌ yi stkꞌeꞌ stzꞌajbil,
na yi jun xtxolbilaꞌtz tzꞌibaꞌnt cyen,
—stzun Jesús scyetz.
Yi na elepont jun yolaꞌseꞌj yi ntal Jesús,
iꞌtz yi tzꞌocopon yi Espíritu Sant te cyalmaꞌ yi eꞌaꞌtz yil cyocsaj.
Poro ntaxk ul yi Espíritu Sant,
na ntaxk quim Jesús,
nin ntaxk itzꞌij junt tir tan jaleꞌn kꞌej.
Yi quibital wunak yi yolaꞌseꞌj,
at cobox yi cyal:
—Yi yajeꞌj,
yaꞌstzun yi jun elsanl stziꞌ Ryos yi at tulbil.
Ej nin at coboxt cyal:
—Yaꞌstzun yi Cristo,
yi bixbaꞌnt.
Poro at coboxt yi cyal:
—Poro quiꞌc rmeril yi choꞌnk tzꞌitzꞌij yi Cristo Galilea,
na tzꞌibaꞌnt cyen le tuꞌj Kataj yi choꞌn tzꞌitzꞌok yi Cristo te jun xonl kꞌajtzun rey Luwiy.
Ej nin tzꞌibaꞌnt cyen yi choꞌn tzꞌitzꞌok le tnum Belén,
yi tanum kꞌajtzun Luwiy,
—cheꞌch tzun bantz.
Cuꞌ tunin jatxol tib cyajtzaꞌkl wunak te Jesús.
At cobox yi yaꞌstzun cyajbil tan toqueꞌn kloꞌ Jesús xetzeꞌ.
Poro cyaꞌl nin jun nimsaj cꞌuꞌl tan tocseꞌn.
Chipakxeꞌnt tzun yi eꞌ aj ront cwent caꞌl Ryos kale ateꞌt yi eꞌ parisey scyuchꞌ yi eꞌ wiꞌtz paleꞌ.
Nin yi cyocomponeꞌn,
nintzun eꞌ oc yi eꞌ ajcawaꞌtz tan jakleꞌn scyetz:
—¿Mbi tzun yi qui nsaj itcyꞌal?
—cheꞌch bantz.
—Eꞌuꞌ taꞌ,
cyaꞌl cunin na kubitwit yol jun yaj chi taneꞌn jilon yi jun yajaꞌtz,
—cheꞌch.
—Nchaꞌtz axwok,
¿ja ptzun cxubsijwok taꞌn?
Iẍkaj atk jun skaxoꞌl ketz yi oꞌ ajcaw,
nin yi oꞌ parisey yi jajk kocsaj yi iꞌ yi Cristo.
Quiꞌc chixac yi eꞌ wunakaꞌtz yi na xom chiwiꞌ teꞌj,
na qui na el chitxum tetz yi mbi na tal yi kaley,
—cheꞌch tzun bantz.
At tzun Nicodemo chixoꞌl yi eꞌ pariseyaꞌtz,
yi jun yi xaꞌk tzaj tan xajseꞌn Jesús lakꞌbal,
nintzun ben tlol scyetz:
—I na tal kaley,
quiꞌc cu yi nink kakꞌ til jun yaj yi ntaxk kubit yi yol iꞌ.
Nin quiꞌc cu yi nink kakꞌ til jun yi ntaxk el katxum tetz yi mbi na tzan tan banleꞌn,
—stzun iꞌ ban scyetz.
—¿Iluꞌ ptzun aj Galilea teruꞌ yi na xom wiꞌuꞌ te nocxaꞌtz?
Okuꞌ tan joyleꞌn tul eꞌchk liwr yi tzꞌibaꞌnt cyen,
nintzun tiluꞌ-tz yi quiꞌc nin jun elsanl stziꞌ Ryos yi choꞌnk tzꞌitzꞌok le jun amaꞌl cwent Galilea,
—cheꞌch tzun bantz tetz Nicodemo.
Chijunaleꞌn tzun cyajeꞌn xeꞌak chicaꞌl.